b'\n_START_ARTICLE_\nKolesteroli\n_START_SECTION_\nTuotanto ja saanti\n_START_PARAGRAPH_\nKolesterolia syntyy maksassa, sit\xc3\xa4 imeytyy elimist\xc3\xb6\xc3\xb6n ravinnosta ohutsuolen kautta, ja sit\xc3\xa4 erittyy sapen kautta suoleen. Synteesin ja imeytymisen v\xc3\xa4lill\xc3\xa4 vallitsee tarkka tasapainotila siten, ett\xc3\xa4 mit\xc3\xa4 runsaampaa on imeytyminen, sit\xc3\xa4 v\xc3\xa4h\xc3\xa4isemp\xc3\xa4\xc3\xa4 on synteesi ja p\xc3\xa4invastoin. Ravinnosta ja sapesta suoleen tulleesta kolesterolista 20\xe2\x80\x9380\xc2\xa0% imeytyy. Elimist\xc3\xb6 pyrkii siis pit\xc3\xa4m\xc3\xa4\xc3\xa4n kehon kolesterolim\xc3\xa4\xc3\xa4r\xc3\xa4n vakiona._NEWLINE_Veren kolesterolipitoisuus (LDL- ja HDL-pitoisuus) riippuu ymp\xc3\xa4rist\xc3\xb6tekij\xc3\xb6ist\xc3\xa4 (esimerkiksi ruokavaliosta) ja perim\xc3\xa4st\xc3\xa4. HDL-kolesteroli on niin sanottu hyv\xc3\xa4 kolesteroli ja sen pitoisuutta nostaa s\xc3\xa4\xc3\xa4nn\xc3\xb6llinen liikunta ja tupakoinnin lopettaminen. Ruokavaliomuutoksilla p\xc3\xa4\xc3\xa4st\xc3\xa4\xc3\xa4n tyypillisesti 10\xe2\x80\x9315\xc2\xa0% kolesterolin laskuun, ja esimerkiksi statiinil\xc3\xa4\xc3\xa4kkeill\xc3\xa4 jopa 30\xe2\x80\x9340\xc2\xa0% LDL-kolesterolia v\xc3\xa4hennetty\xc3\xa4.\n_START_SECTION_\nRavinnon vaikutus\n_START_PARAGRAPH_\nNykyk\xc3\xa4sityksen mukaan ravinnosta suoraan saatava kolesteroli ei nosta haitallisen kolesterolin pitoisuutta veress\xc3\xa4 juuri lainkaan, eik\xc3\xa4 siten my\xc3\xb6sk\xc3\xa4\xc3\xa4n suurenna syd\xc3\xa4n- ja verisuonitautien vaaraa. On hyvin yksil\xc3\xb6llist\xc3\xa4, miten kolesterolin saanti ravinnosta vaikuttaa veren LDL-pitoisuuteen.\n_START_SECTION_\nRasvat\n_START_PARAGRAPH_\nTyydyttyneet rasvahapot nostavat sek\xc3\xa4 HDL- ett\xc3\xa4 LDL-kolesterolin m\xc3\xa4\xc3\xa4r\xc3\xa4\xc3\xa4. Transrasvat laskevat HDL-kolesterolin ja nostavat LDL-kolesterolin m\xc3\xa4\xc3\xa4r\xc3\xa4\xc3\xa4. Tyydyttyneiden rasvahappojen v\xc3\xa4hent\xc3\xa4minen ruokavaliosta laskee LDL-kolesterolia.Tyydyttym\xc3\xa4tt\xc3\xb6mien rasvahappojen saannin lis\xc3\xa4\xc3\xa4minen laskee LDL-kolesterolia.\n_START_SECTION_\nKasvisterolit\n_START_PARAGRAPH_\nEr\xc3\xa4\xc3\xa4n tutkimuksen mukaan el\xc3\xa4inrasvan korvaaminen kasvisteroleilla saa kolesterolin laskemaan enemm\xc3\xa4n kuin vain el\xc3\xa4inrasvan karsiminen. Tutkimuksessa oli kolme ryhm\xc3\xa4\xc3\xa4, joista yksi karsi ruokavaliosta el\xc3\xa4inrasvat, kaksi muuta s\xc3\xb6i ravintoa jossa liha ja maitotuotteet korvattiin kasvisteroleja sis\xc3\xa4lt\xc3\xa4vill\xc3\xa4 ruoka-aineilla. Kasvisterolit est\xc3\xa4v\xc3\xa4t ravinnosta saatavan kolesterolin imeytymist\xc3\xa4 elimist\xc3\xb6\xc3\xb6n. Ne v\xc3\xa4hent\xc3\xa4v\xc3\xa4t veren kolesterolipitoisuutta, mutta tutkimukset eiv\xc3\xa4t kuitenkaan ole osoittaneet niiden v\xc3\xa4hent\xc3\xa4v\xc3\xa4n syd\xc3\xa4n- ja verisuonisairauksia.\n_START_SECTION_\nRavintokuitu\n_START_PARAGRAPH_\nErityisesti liukoinen ravintokuitu alentaa veren LDL-kolesterolipitoisuutta. Kauran ja ohran luontaisesti sis\xc3\xa4lt\xc3\xa4m\xc3\xa4 beetaglukaani on t\xc3\xa4m\xc3\xa4nkaltaista liukoista kuitua. EU:n komissio on hyv\xc3\xa4ksynyt terveysv\xc3\xa4itt\xc3\xa4m\xc3\xa4n kauran ja ohran sis\xc3\xa4lt\xc3\xa4m\xc3\xa4n beetaglukaanin kolesterolia alentavalle vaikutukselle. V\xc3\xa4itt\xc3\xa4m\xc3\xa4n mukaan kolesterolia alentava vaikutus saadaan, kun kauran tai ohran beetaglukaania nautitaan p\xc3\xa4ivitt\xc3\xa4in 3 grammaa. Jotta elintarvike voi saada terveysv\xc3\xa4itt\xc3\xa4m\xc3\xa4n, sen pit\xc3\xa4\xc3\xa4 sis\xc3\xa4lt\xc3\xa4\xc3\xa4 beetaglukaania v\xc3\xa4hint\xc3\xa4\xc3\xa4n 1 g / annos.\n_START_SECTION_\nHiilihydraatit\n_START_PARAGRAPH_\nRunsas hiilihydraattien saanti ja v\xc3\xa4h\xc3\xa4inen rasvan saanti huonontaa kolesteroliarvoja, koska se johtaa matalaan HDL-pitoisuuteen. Jos ravinnosta v\xc3\xa4hent\xc3\xa4\xc3\xa4 hiilihydraatteja ja vastaavasti lis\xc3\xa4\xc3\xa4 rasvaa, HDL-pitoisuus nousee.\n_START_SECTION_\nBiologinen ja terveydellinen merkitys\n_START_PARAGRAPH_\nKolesteroli on ihmiselle elint\xc3\xa4rke\xc3\xa4 aine. Sit\xc3\xa4 tarvitaan solukalvon rakentamisessa ja sappiyhdisteiden valmistuksessa. Aivojen kuivapainosta merkitt\xc3\xa4v\xc3\xa4 osa on kolesterolia \xe2\x80\x93 ihmiselimist\xc3\xb6n kaikesta kolesterolista 25\xc2\xa0% on aivoissa. Lis\xc3\xa4ksi se on useiden hormonien (progestageenit, estrogeenit, androgeenit, glukokortikoidit, mineralokortikoidit) ja D-vitamiinin esiaste.\n_START_SECTION_\nLipoproteiinit\n_START_PARAGRAPH_\nVeress\xc3\xa4 veteen liukenemattomat kolesterolimolekyylit on pakattu erityisiin kuljetusmolekyyleihin, joita kutsutaan lipoproteiineiksi. Ne on jaettu tiheyden mukaan, lipoproteiinit HDL_NEWLINE_(engl. high density lipoprotein) ja LDL (low density lipoprotein).  T\xc3\xa4m\xc3\xa4n lis\xc3\xa4ksi LDL ja HDL jaetaan edelleen alaryhmiin niiden sis\xc3\xa4lt\xc3\xa4mien proteiinien mukaisesti (Apo A-1, Apo B48, Apo B100, IDL, HDL1, HDL2, HDL3 ja niin edelleen)._NEWLINE_Sen mukaan, mihin lipo\xc2\xadproteiiniin kolesteroli on sitoutunut, puhutaan HDL- ja LDL-kolesterolista. LDL-lipoproteiini kuljettaa rasvahappoja ja kolesterolia kudoksiin ja verisuonten sein\xc3\xa4miin. HDL-lipoproteiini kuljettaa rasvahappoja ja kolesterolia pois kudoksista ja verisuonten sein\xc3\xa4mist\xc3\xa4. Koska nimenomaan LDL-kolesterolilla on taipumus kerty\xc3\xa4 verisuonten sein\xc3\xa4miin aiheuttaen terveys\xc2\xadhaittoja, sit\xc3\xa4 sanotaan arkikieless\xc3\xa4 my\xc3\xb6s huonoksi kolesteroliksi ja HDL-kolesterolia vastaavasti hyv\xc3\xa4ksi kolesteroliksi.\n_START_SECTION_\nVeren korkean kolesterolipitoisuuden seuraukset\n_START_PARAGRAPH_\nVeren liian korkean LDL-pitoisuuden uskotaan aiheuttavan kolesterolin kertymist\xc3\xa4 verisuonten sein\xc3\xa4miin ja siten ahtauttavan valtimoita, ja t\xc3\xa4ll\xc3\xa4 tavoin sen ajatellaan aiheuttavan syd\xc3\xa4n- ja veri\xc2\xadsuoni\xc2\xadtauteja. Sepelvaltimotaudin syyn\xc3\xa4 on yleens\xc3\xa4 ateroskleroosi eli verisuonten rasvakovettuma. Ateroskleroosin uskotaan syntyv\xc3\xa4n siit\xc3\xa4, ett\xc3\xa4 kolesterolia kertyy valtimoiden sein\xc3\xa4m\xc3\xa4\xc3\xa4n. Ajan my\xc3\xb6t\xc3\xa4 n\xc3\xa4m\xc3\xa4 kertym\xc3\xa4t ahtauttavat valtimoita ja haittaavat veren virtausta. Ahtautuneeseen kohtaan voi tulla pieni repe\xc3\xa4m\xc3\xa4 sepelvaltimon sis\xc3\xa4sein\xc3\xa4m\xc3\xa4\xc3\xa4n, jolloin verihiutaleet takertuvat siihen, ja seurauksena voi olla veritulppa ja syd\xc3\xa4ninfarkti. Pienent\xc3\xa4m\xc3\xa4ll\xc3\xa4 veren kolesterolipitoisuutta uskotaan voitavan v\xc3\xa4hent\xc3\xa4\xc3\xa4 kolesterolin kertymist\xc3\xa4 suoniin ja saada jo syntyneit\xc3\xa4 ahtaumia pienenem\xc3\xa4\xc3\xa4n. Kolesterolin kertyminen suoniin alkaa jo lapsuudessa. _NEWLINE_Verisuonet voivat ahtautua my\xc3\xb6s muualla kuin syd\xc3\xa4men sepelvaltimoissa, esimerkiksi aivoverisuonissa. T\xc3\xa4m\xc3\xa4 saattaa aiheuttaa aivoverenkiertoh\xc3\xa4iri\xc3\xb6it\xc3\xa4. Ahtautumia voi olla my\xc3\xb6s alaraajoihin vieviss\xc3\xa4 verisuonissa, jolloin seurauksena saattaa olla muun muassa katkok\xc3\xa4vely\xc3\xa4 aiheuttava alaraajojen verenkiertoh\xc3\xa4iri\xc3\xb6._NEWLINE_Vuonna 2014 tehdyss\xc3\xa4 yli 500 000 henkil\xc3\xb6n koeasetelmassa ei pystytty todentamaan v\xc3\xa4h\xc3\xa4isen tyydyttyneiden rasvahappojen ja korkean tyydyttym\xc3\xa4tt\xc3\xb6mien rasvahappojen nauttimisen hy\xc3\xb6tyj\xc3\xa4. _NEWLINE_Vuonna 2017 JACC:in julkaisemassa tutkimuksessa huomattiin suora lineaari suhde LDL-kolesteroli tasojen ja ateroskleroosiin vakavuuden v\xc3\xa4lill\xc3\xa4. Tutkimuksessa havaittiin my\xc3\xb6s, ett\xc3\xa4 LDL-kolesterolin pit\xc3\xa4\xc3\xa4 olla alle 70mg/dl, jotta ateroskleroosi olisi olematon.\n_START_SECTION_\nTavoitearvot\n_START_PARAGRAPH_\nVeren kolesteroli\xc2\xadpitoisuutta mitataan millimooleina litraa kohti. Nykyisin\xc3\xa4 tavoitearvoina pidet\xc3\xa4\xc3\xa4n: kokonaiskolesteroli alle 5,0\xc2\xa0mmol/l, LDL-kolesteroli eli niin sanottu huono kolesteroli perusterveill\xc3\xa4 alle 3,0\xc2\xa0mmol/l ja HDL-kolesteroli eli hyv\xc3\xa4 kolesteroli miehill\xc3\xa4 yli 1,0\xc2\xa0mmol/l ja naisilla yli 1,2 mmol/l. Lis\xc3\xa4ksi triglyseridien tulisi olla alle 2,0\xc2\xa0mmol/l. Diabeetikoilla ja sepelvaltimotautiin sairastuneilla LDL-kolesterolin tavoite on viel\xc3\xa4 matalampi, alle 2,5\xc2\xa0mmol/l. On n\xc3\xa4ytt\xc3\xb6\xc3\xa4 siit\xc3\xa4, ett\xc3\xa4 jos LDL-kolesteroli saadaan laskettua alle 2,0\xc2\xa0mmol/l:n, voidaan verisuoniin jo syntyneet ahtaumia aiheuttavat kolesterolikertym\xc3\xa4t saada jopa pienenem\xc3\xa4\xc3\xa4n._NEWLINE_1980-luvulla normaalin kolesterolin raja-arvo oli 7\xc2\xa0mmol/l. Nyt se on 5\xc2\xa0mmol/l. Dosentti Timo Strandberg (sis\xc3\xa4tautien ja geriatrian erikoisl\xc3\xa4\xc3\xa4k\xc3\xa4ri, HYKS) arvelee, ett\xc3\xa4 nykyinen viiden tavoitekin on luultavasti liian korkea. Luonnonkansojen kolesterolitasot ovat 3\xe2\x80\x934\xc2\xa0mmol/l.  Luonnonkansojen kokonaiskolesterolipitoisuus 3\xe2\x80\x933,5\xc2\xa0mmol/l on luonnollinen ja solujen toiminnan kannalta riitt\xc3\xa4v\xc3\xa4 m\xc3\xa4\xc3\xa4r\xc3\xa4.\n_START_SECTION_\nSuomalaisten kolesteroliarvot\n_START_PARAGRAPH_\n1970-luvun alusta suomalaisten kolesteroliarvot ovat laskeneet 15\xe2\x80\x9320\xc2\xa0%. Terveys 2000 -tutkimuksen mukaan 80\xc2\xa0%:lla suomalaisista kokonaiskolesterolipitoisuus oli kuitenkin yli 5,0\xc2\xa0mmol/l. LDL-kolesterolipitoisuus oli yli 3\xc2\xa0mmol/l 85\xc2\xa0%:lla miehist\xc3\xa4 ja 81\xc2\xa0%:lla naisista. K\xc3\xa4yp\xc3\xa4hoitosuositusten mukaisilla el\xc3\xa4m\xc3\xa4ntavoilla valtaosa saavuttaisi suosituskolesteroliarvot.\n_START_SECTION_\nKolesteroliteorian kyseenalaistaminen\n_START_PARAGRAPH_\nJotkut ovat kyseenalaistaneet kolesterolin ja syd\xc3\xa4ntautien yhteyden eli \xe2\x80\x9drasvahypoteesin\xe2\x80\x9d. Tanskalainen l\xc3\xa4\xc3\xa4k\xc3\xa4ri Uffe Ravnskov (kirjan Kolesterolimyytti kirjoittaja) sek\xc3\xa4 skottilainen l\xc3\xa4\xc3\xa4k\xc3\xa4ri Malcolm Kendrick (kirja Ei sittenk\xc3\xa4\xc3\xa4n kolesteroli) ovat k\xc3\xa4yneet kumpikin tahoillaan l\xc3\xa4pi laajan tutkimusaineiston ja v\xc3\xa4itt\xc3\xa4v\xc3\xa4t, ettei ole syy-yhteytt\xc3\xa4 eri v\xc3\xa4est\xc3\xb6ryhmist\xc3\xa4 mitattujen kolesteroliarvojen ja syd\xc3\xa4n- ja verisuonitautien esiintyvyyden v\xc3\xa4lill\xc3\xa4._NEWLINE_Ravnskovin mukaan korkean kolesterolitason on monissa tutkimuksissa havaittu lis\xc3\xa4\xc3\xa4v\xc3\xa4n elinvuosia. T\xc3\xa4m\xc3\xa4 johtuu Ravnskovin mukaan siit\xc3\xa4 ett\xc3\xa4 kolesteroli suojaa useilta sairauksilta, etenkin niilt\xc3\xa4 jotka johtuvat tulehduksista. H\xc3\xa4nen mukaansa vaikutus on ilmennyt my\xc3\xb6s silloin, kun kaikki tutkittavat olivat tutkimuksen alussa terveit\xc3\xa4. Nuorilla ja keski-ik\xc3\xa4isill\xc3\xa4 miehill\xc3\xa4 havaittu korkean kolesterolin ja syd\xc3\xa4ntaudin yhteys selittyy h\xc3\xa4nen mukaansa stressill\xc3\xa4, joka on syd\xc3\xa4ntaudin riskitekij\xc3\xa4 ja nostaa my\xc3\xb6s kolesterolia \xe2\x80\x93 t\xc3\xa4ll\xc3\xb6in korkea kolesteroli on ongelman merkki, ei syy. Ravnskovin mukaan my\xc3\xb6s statiinien puuttuva hoito\xe2\x80\x93vastesuhde kertoo siit\xc3\xa4, ettei korkea kolesteroli ole kardiovaskulaarisen taudin syy._NEWLINE_Sen sijaan kolesterolin alentaminen statiineilla lis\xc3\xa4\xc3\xa4 Ravnskovin ja Kendrickin mukaan kokonaiskuolleisuutta (mm. sy\xc3\xb6p\xc3\xa4kuolemia sek\xc3\xa4 tapaturmaisia kuolemia), puhumattakaan muista statiinien aiheuttamista haittavaikutuksista._NEWLINE_My\xc3\xb6s suomalaiset emeritusprofessorit Matti J\xc3\xa4rvilehto ja Pentti Tuohimaa ovat kyseenalaistaneet rasvateorian. Heid\xc3\xa4n mukaansa veren korkea kolesterolipitoisuus ei voi selitt\xc3\xa4\xc3\xa4 ateroskleroottisen plakin syntymist\xc3\xa4 verisuonen sein\xc3\xa4m\xc3\xa4\xc3\xa4n. He uskovat niiden syntyv\xc3\xa4n, kun verisuonten sein\xc3\xa4mien verenkierrosta huolehtivat pikkusuonet (vasa vasorum) vaurioituvat, niin ett\xc3\xa4 veress\xc3\xa4 olevia aineita kuten kolesterolipartikkeleita tunkeutuu verisuonten sein\xc3\xa4miin. T\xc3\xa4t\xc3\xa4 tapahtumaa voitaisiin ehk\xc3\xa4ist\xc3\xa4 korkeaa verenpainetta hoitamalla._NEWLINE_Syd\xc3\xa4npatologiaan erikoistunut amerikkalainen l\xc3\xa4\xc3\xa4k\xc3\xa4ri William C. Roberts v\xc3\xa4itt\xc3\xa4\xc3\xa4 ett\xc3\xa4 ainoa riskitekij\xc3\xa4 ateroskleroosiin on kolesteroliongelma ja muut niin sanotut ateroskleroottiset riskitekij\xc3\xa4t ovat enint\xc3\xa4\xc3\xa4n avustavia, kuten kuvassa esitet\xc3\xa4\xc3\xa4n._NEWLINE_Oululainen biokemian maisteri Pauli Ohukainen on kritisoinut kolesteroliteorian kyseenalaistajien argumentointia heikkolaatuiseksi ja kutsunut heit\xc3\xa4 "kolesterolidenialisteiksi". Rasvahypoteesi on yleisesti hyv\xc3\xa4ksytty lakina; kiistanalaisuutta on siit\xc3\xa4, mihin pisteeseen asti kolesterolitasoa pit\xc3\xa4isi laskea.'